Napoleon Sankt Bernhardin solassa

Napoleon Sankt Bernhardin solassa (tunnetaan myös lukuisilla muilla nimillä, kuten muun muassa Bonaparte ylittämässä Sankt Bernhardin solaa, Napoleon ylittämässä Alppeja ja Bonaparte ylittämässä Alppeja) on Jacques-Louis Davidin maalaama muotokuva, josta hän teki viisi eri versioita vuosina 1801–1803. Teos esittää valkoisella hevosella ratsastavaa sotapäällikkö Napoleon Bonapartea johtamassa armeijaansa Alppien yli Ison Sankt Bernhardin solan kautta toukokuussa 1800.

Maalauksen sisältö

Maalauksen kuvaamaksi ajankohdaksi on ilmoitettu 20. toukokuuta 1800. Maalauksessa Napoleon näyttää tyyneltä, vaikka hänen hevosensa on kiihkoisa. Napoleon on pukeutunut kenraalin univormuun, kaksikärkiseen hattuunsa (bicorne) ja kietoutunut tuulessa liehuvaan punaiseen viittaan. Ojennetulla sormellaan hän osoittaa taustalla näkyvälle armeijalleen tien. Todellisuudessa Napoleon ylitti Alpit muulilla ratsastaen ja tavalliseen sotilasmantteliin pukeutuneena. Maalauksen vasemmassa alalaidassa näkyviin kiviin on kaiverrettu Bonaparten, Hannibalin (Annibal) ja Kaarle Suuren (Karolus Magnus) nimet, mikä rinnastaa Napoleonin kahteen aiempaan Alppien yli marssineeseen sotapäällikköön. Maalauksessa on hyödynnetty oikeasta alakulmasta vasempaan yläkulmaan kulkevaa diagonaalista akselia. Napoleonin vaatetuksen ja hänen hevosensa värit valkoinen, sininen ja punainen ovat samalla myös Ranskan trikolorilipun värit.

Maalauksen tausta ja eri versioiden vaiheet

Vaikka David oli ollut alun perin Ranskan vallankumouksen ja ensimmäisen tasavallan kannattaja, hän oli nopeasti kääntynyt Napoleon Bonaparten ihailijaksi tämän saavuttamien sotilaallisten voittojen myötä. David myös hyötyi uudesta hallinnosta saadessaan siltä tilauksia merkittävien tapahtumien ja henkilöiden ikuistamisesta kankaalle. Tämä maalaus sai kuitenkin alkunsa siten, että Espanjan Ranskan-lähettiläs pyysi Davidia tekemään tuolloin ensimmäisenä konsulina toimineesta kenraali Bonapartesta muotokuvan Espanjan kuningas Kaarle IV:lle. Maalaus oli tarkoitus ripustaa Madridin kuninkaalliseen palatsiin. Tilaus esitettiin mahdollisesti alkujaan jo vuonna 1799 tai vuoden 1800 alussa, siis ennen kuin maalauksen aiheeksi valikoitunut Alppien ylitys oli edes tapahtunut. Toukokuussa 1800 tapahtunut Bonaparten Alppien ylitys liittyi hänen toiseen Italian-sotaretkeensä ja sai paljon huomiota Euroopassa, koska Sankt Bernhardin solan läpi kulkemista keväällä pidettiin lähes mahdottomana. David toteutti maalauksen ensimmäisen version syyskuun 1800 ja tammikuun 1801 välisenä aikana.
Napoleon arvosti maalausta, ja siitä tuli välittömästi hyvin suosittu. David sai tehdä siitä seuraavina vuosina yhteensä neljä uutta kappaletta. Ensimmäinen niistä tehtiin Pariisin lähellä sijaitsevaa Saint-Cloudin linnaa varten, mutta Preussin armeijan joukot takavarikoivat sen Napoleonin kukistuttua vuonna 1815. Vuodesta 1816 se on sijainnut Charlottenburgin linnassa Berliinissä. Toinen sijoitettiin vuonna 1802 Pariisin Hôtel des Invalidesiin, mistä se heinäkuun monarkian aikana siirrettiin Versailles’n palatsiin. Kolmas versio sijoitettiin keväällä 1803 Italian tasavallan hallituspalatsiin Milanoon, mistä se vietiin vuonna 1834 Wieniin Itävaltaan ja päätyi lopulta nykyiseen sijoituspaikkaansa Belvederen palatsiin. Viimeinen, mahdollisesti vuonna 1803 tuntematonta sijoituspaikkaa varten maalattu versio jäi Davidin ateljeehen. Davidin kuoltua hänen tyttärensä lahjoitti sen Napoleonin veljenpojalle, ja se kulki sen jälkeen Bonaparten suvussa, kunnes suvun päämies Louis Napoléon lahjoitti sen vuonna 1979 Ranskan valtiolle. Se sijoitettiin myös Versailles’n palatsiin. Alkuperäinen, Espanjan kuninkaalle toimitettu maalaus on nykyään Château de Malmaisonin linnassa Ranskassa. Joseph Bonaparte otti sen mukaansa lähtiessään Espanjasta vuonna 1814, ja se oli hänen jälkeläisillään, kunnes he lahjoittivat sen vuonna 1949 Malmaisonin museolle.